Kesäkatu voidaan sulkea rajoitetuksi tapahtuma-ajaksi yhdyskuntalautakunnan päätöksellä. Nyt sulkeminen koskee miehiä. Kuva: Heidi Peltonen

Oulun yhdyskuntalautakunta antoi Kauppakeskus Valkealle luvan sulkea kesäkadun lauantai-iltana kello 19–23.



Sulkemispäätös koskee yksinomaan miehiä, sillä kauppakeskus järjestää kesäkadulla kaikille naisille avoimen ja maksuttoman naisten illan.



Illassa esiintyvät muun muassa Mikko Leppilampi ja Tomi Metsäketo.



Kauppakeskuksen Kesäkadun käyttöä koskevan sopimuksen mukaisesti katu voidaan sulkea rajoitetuksi tapahtuma-ajaksi yhdyskuntalautakunnan päätöksellä.



Kauppakeskus Valkea haluaa tarjota kohderyhmälleen vain naisille suunnatun elämyksellisen illan, jossa esiintyjien lisäksi antina ovat hyvinvointiin, kauneuteen ja muotiin liittyvät asiat.



Valkean kesäkadun sulkemisella halutaan taata tapahtuman onnistuminen ja turvallisuus.

Tasa-arvovaltuutetun toimistosta kerrotaan, että Valkean kesäkadun sulkuaie on tiedossa, ja asiasta on jo tullut useita kyselyitä ja yhteydenottoja keskiviikkona.

Ylitarkastaja Minna Lundell-Kiuru arveli keskiviikkona aamupäivällä, että asiaa kommentoitaisiin toimistosta vielä samana päivänä, kun tilanteeseen on perehdytty.

Toimistosta kuitenkin tarkennettiin puolen päivän jälkeen, ettei kommentteja vielä anneta, koska asia menee tasa-arvovaltuutetun normaaliin menettelyyn.

– Koska asia koskee yksittäistä tapahtumaa, jossa epäillään syrjintää, niin prosessimme viranomaisena on se, että kuulemme osapuolia ennen kuin lähdemme kommentoimaan. Meille on tullut aika monta yhteydenottoa tästä (kadun sulkemispäätöksestä), kertoo toimistopäällikkö Anja Nummijärvi.

– Selvittelemme ensimmäisenä, mitä tahoja tässä on syytä kuulla.

Nummijärvi arvelee, että kannanotto annetaan kevään aikana.

Oulun tasa-arvotoimikunnan puheenjohtaja Markku Eilola-Jokivirta moittii sekä yhdyskuntalautakunnan että kauppakeskuksen toimintaa asiassa.

Myöhemmin keskiviikkona Valkea tiedotti, että kesäkatua ei suljeta miehiltä.

Kello 15:13: Tarkennettu kadun sulkemisasian käsittelyaikataulua tasa-arvovaltuutetun toimistossa.

Juttua täydennetty 16.3. kello 6.25 tiedolla, että kesäkatua ei suljetakaan miehiltä lauantaina.